മലയിലെ കൂറ്റന് പാറകള് വീടുകള്ക്കു സമീപം പതിച്ചു വടക്കഞ്ചേരി: മലയോരമായ പാലക്കുഴിയില് മലയില് നിന്നും ഭീമാകാരമായ പാറ വീടുകളുള്ള താഴേക്ക് വീണ് ചിന്നി ചിതറി പല വഴിക്ക് തെറിച്ചു വീണു. വന് മലയില് നിന്നും ചിന്നി തെറിച്ച വലിയ പാറകള് അര കിലോമീറ്ററോളം തോട്ടങ്ങളിലൂടെ ഉരുണ്ട് റോഡിനടുത്തെത്തി. ഇന്നലെ പുലര്ച്ചെ അഞ്ചുമണിയോടെയാണ് ഭയാനകമായ ശബ്ദത്തോടെ പൊന്മുടിയിലെ മലയില് നിന്നും വലിയ പാറ അടര്ന്ന് താഴേക്ക് പതിച്ചത്. മറ്റു പാറകളില് തട്ടി കഷണങ്ങളായി പല വഴിക്കായി തെറിക്കുകയായിരുന്നു. കല്ലുകള് വന്ന വഴിയിലെ മരങ്ങളും മറ്റും ഇടിച്ച് തകര്ത്തും കടപുഴക്കിയുമാണ് പാറകള് ഉരുണ്ട് എത്തിയിട്ടുള്ളത്. വെള്ളച്ചാലിലൂടെ പാറയുടെ ഒരു ഭാഗം പിസിഎ റോഡിനടുത്തെത്തി. വിജയന് എന്നയാളുടെ വീടിനടുത്തു കൂടിയാണ് വലിയൊരു പാറ ഉരുണ്ട് വന്നതെന്ന് സമീപവാസിയായ ജോയ്സ് വര്ഗീസ് പറഞ്ഞു. എന്നാല് കല്ല് തിട്ടിലിടിച്ച് ഗതിമാറി തോട്ടിലൂടെ പോയതിനാല് അപകടം ഒഴിവായി. ശബ്ദംകേട്ട് ഉരുള്പൊട്ടലാണെന്നാണ് വീട്ടുകാര് കരുതിയത്. പിന്നാലെയാണ് പാറ ഇളകി വന്നതാണെന്ന് അറിയുന്നത്. രാത്രി സമയമായിരുന്നതിനാല് അപകടം ഒഴിവായി. അതല്ലെങ്കില് തോട്ടങ്ങളില് ആളുകള് ഉണ്ടാകുമായിരുന്നു. പൊന്മുടിയില് ഇത്തരം പാറകള് ഇളകി നില്ക്കുന്നതായി പറയുന്നു.